觀甯子儀所蓄維摩寒山拾得唐畫歌
作者：呂本中
朝代：宋

paragraphs: 君不見寒山子，垢面蓬頭何所似。
戲拈拄杖喚拾公，似是同游國清寺。
又不見維摩老，結習已空無可道。
牀頭誰是散花人，墮地紛紛不須掃。
嗚呼妙處雖在不得言，尚有丹青傳百年。
請公着眼落筆前，令我琢句逃幽禪。
異時净社看白蓮，莫忘只今香火緣。